Onderwyser vir eers verwyder ná bekgeveg met ouerDie Fred Norman Secondary School in Ennerdale in Johannesburg. (Foto bloot ter illustrasie: Facebook / Fred Norman Secondary School) ŉ Onderwyser by die Fred Norman Secondary School in Ennerdale in Johannesburg is as ŉ voorsorgmaatreël tot verdere kennisgewing by dié skool verwyder ná ŉ verbale argument Vrydag glo met ŉ ouer van een van die leerders uitgebreek het. Die onderonsie, wat glo ten aanskoue van leerders plaasgevind het, is op video vasgevang en intussen wyd op sosiale media versprei. Die Gautengse onderwysdepartement het Maandag in ŉ kort verklaring gesê dat ŉ ondersoek na die voorval sedertdien van stapel gestuur is. Dit is nie in dié stadium duidelik wat tot die argument gelei het nie. Die departement sal egter die uitkoms van die ondersoek bekendmaak sodra dit afgehandel is. “Opvoeders moet altyd voorbeeldige figure by ons skole wees deur goeie gedrag te handhaaf en ons leerders met waardigheid te onderrig,” het Steve Mabona, woordvoerder vir die departement, in ŉ verklaring gesê. Die departement doen ook ŉ beroep op ouers om gepaste kanale te volg indien hulle enige griewe het. “Verder is skole instellings van onderrig en dit moet as sodanig behandel word.”